13เดือนรัฐบาล‘ปู’ อุ้มดีเซล1.17แสนล.
13 เดือน ลดภาษี “ดีเซล” รัฐบาลเสียรายได้ 1.17 แสนล้านบาท
23 ต.ค. 2555

13 เดือน ลดภาษี “ดีเซล” รัฐบาลเสียรายได้ 1.17 แสนล้านบาท 
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) สัญจร จ.สุราษฎร์ธานี เมื่อวันที่ 22 ต.ค. มีมติเห็นชอบให้ขยายระยะเวลามาตรการลดภาษีสรรพสามิตน้ำมันดีเซลเหลือ 0.005 บาทต่อลิตร ที่สิ้นสุดลงในวันที่ 30 ต.ค. 2555 ออกไปอีก 1 เดือน มีผลตั้งแต่วันที่ 1 พ.ย.-30 พ.ย. 2555 โดยการยกเว้นลดภาษีสรรพสามิตน้ำมันดีเซลดังกล่าวส่งผลให้ภาครัฐสูญเสียรายได้ 9,000 ล้านบาท 
แหล่งข่าวเปิดเผยว่า ในยุครัฐบาลนายอภิสิทธิ์ เวชชาชีวะ มีมติเห็นชอบให้มีการปรับลดการเรียกเก็บภาษีน้ำมันดีเซล จากอัตรา 5.31 บาทต่อลิตร ลงมาเหลือ 0.005 บาทต่อลิตร ตั้งแต่วันที่ 21 เม.ย.-30 ก.ย. 2554 ทำให้รัฐสูญเสียรายได้ 4.5 หมื่นล้านบาท
ขณะที่ตั้งแต่วันที่ 1 ต.ค. 2554 จนถึงครั้งล่าสุดถึงวันที่ 30 พ.ย. 2555 ในสมัยรัฐบาล น.ส.ยิ่งลักษณ์ ชินวัตร รัฐบาลมีการลดภาษีดีเซลรวม 13 เดือน คิดเป็นเงิน 1.17 แสนล้านบาท 
ทั้งนี้ ครม.ยังมีมติอนุมัติให้องค์การขนส่งมวลชนกรุงเทพ (ขสมก.) โอนเปลี่ยนแปลงงบ ประมาณรายจ่ายประจำปีงบ 2556 จากแผนการจัดการหนี้ภาครัฐ โครงการชำระหนี้เงินกู้เพื่อชดเชยมาตรการลดภาระค่าครองชีพประชาชนมาเป็นแผนงานพัฒนาโครงสร้างพื้นฐาน โครงการอุดหนุนมาตรการลดค่าครองชีพฯ 2,830 ล้านบาท